गरीब की रसोई से गायब; देशभर में बढ़ी हिम सोना की डिमांड, फसल खराब होने से तेजी
हिमाचल के कई शहरों में टमाटर के रेट सेंचुरी लगा चुके है। इससे गरीब जनता की रसोई से टमाटर गायब हो गया है। सोलन और शिमला मंडी में आज होलसेल में टमाटर 50 से 68 रुपए प्रति किलो के बीच बिका।
हिमाचल के कई शहरों में टमाटर के रेट सेंचुरी लगा चुके हैं। इससे गरीब जनता की रसोई से टमाटर गायब हो गया है। सोलन और शिमला मंडी में आज होलसेल में टमाटर 50 से 68 रुपए प्रति किलो के बीच बिका। आम उपभोक्ता तक पहुंचते-पहुंचते इसके रेट 80 से 100 रुपए हो गए हैं। इस बीच देशभर के बाजारों में हिम सोना टमाटर की डिमांड बढ़ती जा रही है।
15 दिन पहले तक शिमला के उप नगरों में टमाटर 20 से 35 रुपए किलो मिल रहा था। आज इसके रेट तीन से चार गुना बढ़ गए हैं। हिम सोना किस्म का टमाटर हाइब्रड की तुलना में 10 से 15 फीसदी ज्यादा महंगा बिक रहा है। खाद्य वस्तुओं की कीमतों में उछाल से जनता को इससे एक और झटका लगा है। मगर, सोलन और सिरमौर जिले के किसान अच्छे दाम मिलने से नुकसान की भरपाई कर रहे हैं।
टमाटर की 55% फसल ओलावृष्टि से बर्बाद
प्रदेश में इस बार टमाटर की लगभग 55 फीसदी फसल ओलावृष्टि के कारण बर्बाद हुई है। अब मौसम के निरंतर खराब रहने से जरूरी धूप नहीं लग पा रही। इससे बची-खुची फसल तैयार नहीं हो पा रही और मार्केट में बहुत कम टमाटर आ रहा है। यही वजह है कि टमाटर के रेट आसमान छू रहे हैं।
राजस्थान में बढ़ी हिम सोना टमाटर की मांग
सोलन जिले का टमाटर पूरे देश में मशहूर है। यहां से देश के कोने-कोने में टमाटर सप्लाई किया जाता है। इस बार राजस्थान से काफी ज्यादा डिमांड आ रही है।
अच्छे रेट मिलने से नुकसान की भरपाई की उम्मीद : किसान
सोलन के किसान नरेश ने बताया कि इन दिनों टमाटर के रेट अच्छे मिल रहे हैं। अगर पूरे सीजन में ऐसे ही रेट मिलते रहे तब जाकर किसान ओलावृष्टि के कारण हुए नुकसान ही भरपाई कर पाएंगे। शिमला के व्यापारी नीटू सागर ने बताया कि मंडी में टमाटर कम मात्रा में आ रहा है। इस वजह से होलसेल में ही टमाटर महंगा हो गया है। ढली मंडी में आज 55 से 65 रुपए किलो के हिसाब से टमाटर बिका है।
इन प्रदेशों से आ रही ज्यादा डिमांड : हरीश
सोलन मंडी के आढ़ती हरीश मेहता ने बताया कि इस बार हरियाणा, पंजाब, राजस्थान, दिल्ली और बैंगलोर से भी टमाटर की काफी डिमांड आ रही है। उम्मीद की जा रही है कि इस बार किसानों को आगे भी अच्छे रेट मिलते रहेंगे, क्योंकि मैदानी राज्यों में ज्यादा बारिश के कारण टमाटर की फसल खराब हो गई है।
सोलन से देशभर की मंडियों में सप्लाई किया जाता है टमाटर : रविंद्र
APMC सोलन के सचिव रविंद्र शर्मा ने बताया कि कई मैदानी राज्यों में भी टमाटर की फसल खराब हुई है। इससे टमाटर के रेट में तेजी है। उन्होंने बताया कि सोलन मंडी से देशभर की मंडियों को टमाटर सप्लाई किया जाता है। अच्छे रेट मिलने से किसानों को फायदा हो रहा है।